b'\n_START_ARTICLE_\nTaidealan yliopistotutkinnot\n_START_PARAGRAPH_\nTaidealan yliopistotutkintoja voi Suomessa suorittaa Aalto-yliopiston taiteiden ja suunnittelun korkeakoulussa, Taideyliopistossa sek\xc3\xa4 Lapin yliopistossa._NEWLINE_Taidealan yliopistotutkinnon suorittaneet voivat toimia mm. kuvataiteilijoina, muusikkoina, n\xc3\xa4yttelij\xc3\xb6in\xc3\xa4, ohjaajina, tanssijoina, koreografeina, taideteollisuuden suunnittelijoina kuten graafisina suunnittelijoina, teollisina muotoilijoina tai taideaineiden opettajina. Osa toimii my\xc3\xb6s tutkijoina tai erilaisissa kulttuurialan virkamies- ja asiantuntijateht\xc3\xa4viss\xc3\xa4.\n_START_SECTION_\nTaideyliopisto\n_START_PARAGRAPH_\nKolmesta aiemmin itsen\xc3\xa4isest\xc3\xa4 akatemiasta muodostettu Taideyliopisto aloitti toimintansa vuoden 2013 alussa. Taideyliopiston Sibelius-Akatemiassa annetaan musiikin, Taideyliopiston Teatterikorkeakoulussa n\xc3\xa4ytt\xc3\xa4m\xc3\xb6- ja tanssitaiteen ja Taideyliopiston Kuvataideakatemiassa kuvataiteen korkeinta opetusta. Taideyliopistosta voi valmistua musiikin, teatteritaiteen, tanssitaiteen sek\xc3\xa4 kuvataiteen kandidaatiksi, maisteriksi, lisensiaatiksi ja tohtoriksi.'